32001R1285
L 176/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1285/2001 НА КОМИСИЯТА
от 28 юни 2001 година
за отхвърляне на списък с молби за регистрация на наименования, за които е съобщено съгласно член 17 от Регламент (ЕИО) № 2081/92 на Съвета относно защитата на географските указания и наименованията за произход на селскостопанските и хранителните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. за защита на географските указания и наименованията за произход на селскостопанските и хранителните продукти (1), последно изменен с Регламент (ЕО) № 2796/2000 на Комисията (2), и по-специално член 17 от него,
като има предвид, че:
(1)
Налице е спорно решение, отнасящо се до 314 молби, за които Германия е съобщила на основание член 17, параграф 2 от Регламент (ЕИО) № 2081/92, за регистрация на „минерални води“ като защитени наименования за произход.
(2)
От тези 314 молби за регистрация поне 125 предлагат названия, които не са географски и следователно, не са „наименования за произход“ по смисъла на член 2, буква а) от гореспоменатия регламент.
(3)
Член 2, параграф 3 от Регламент (ЕИО) № 2081/92 позволява, в някои случаи, да бъдат счетени за наименования за произход някои традиционни названия, било то географски или не. Тази разпоредба, която представлява изключение от правилото, не може да се приложи спрямо никоя от 125-те молби за регистрация, защото те не позволяват ясно да се установи, че предложените наименования по традиция се отнасят към определена географска област. Следователно, тези 125 молби не могат да бъдат регистрирани.
(4)
От 314-те молби, за които Германия е съобщила на основание член 17, параграф 2 от Регламент (ЕИО) № 2081/92 с цел регистрацията на „минерални води“, 15 предлагат названия, които са географски, но към тях са добавени цифри, позволяващи „минералните води“ с едно и също наименование да бъдат различавани една от друга. Тъй като целта на гореспоменатия регламент е осигуряването на защита за названия, които са изключително географски, наименованията за произход, съдържащи цифри, не могат да бъдат приети. Следователно, тези 15 молби не могат да бъдат регистрирани.
(5)
Мерките, предвидени в настоящия регламент, са в съответствие със становището на Регулаторния комитет по географските указания и наименованията за произход,
ПРИЕ НАСТОЯЩИЯ РЕГЛАМЕНТ:
Член 1
Молбите за регистрация на наименованията, изброени в приложението към настоящия регламент, за които е съобщено на основание член 17 от Регламент (ЕИО) № 2081/92, се отхвърлят.
Член 2
Настоящият регламент влиза в сила на първия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юни 2001 година.